**Genesis**

*’t Begin*

**1** Van begin af an ei God d’n emel en d’aerde gemaekt. 2D’aerde was woest en leeg, stik doenker en mee eêl vee waeter. D’n aesem van God twienkelde over ’t waeter.   
3En God zei: ‘D’r moe licht komme’. En d’r kwam licht. 4God bekeek dat licht, en ie zag da ’t goed was. Zò aelde God ’t licht en ‘t doenker uut mekaore. 5Godìoemde ’t licht: dag, en ie noemde ‘t doenker: nacht. ’t Wier aeven, en ’t wier ochen, dag eên.

6En God zei: ‘D’r moe een gewelf midden in ’t waeter komme dat a aol dat waeter uut mekaore oudt.’ 7En God maekte dat gewelf en dat iew ’t waeter uut mekaore, waeter onder ’t gewelf en waeter boven ‘t gewelf. Zò ei t’n ‘t gemaekt. 8God noemde dat gewelf: emel.

’t Wier aeven, en ’t wier ochen, de twidde dag.

9En God zei: ‘‘t Waeter onder d’n emel moe nì eên plekke strôme, dan komt ’t droge vò ‘t zicht.’ En zò gebeurde ‘t. 10God noemde ’t droge: aerde en aol ’t waeter bie mekaore noemde God: zeê. En God zag da‘t goed was.

11En God zei: ‘D’r moe joenk groen op d’aerde komme, en planten mee zaed, en bomen mee vruchten. Die moete d’r eige aol uutzaoie over d’aerde.’ En zò gebeurde ‘t. 12D’r gieng joenk groen op d’aerde groeie, en aolderandere planten mee zaed, en aolderandere bomen mee vruchten wì zaed in zit. En God zag da ’t goed was. 13’t Wier aeven en ’t wier ochen, de derde dag.

14En God zei: ‘D’r moete lichten an d’n emel komme om dag en nacht uut mekaore ’t ouwen. En die lichten moete de tied anwieze, de vaste tied van d’n dag en de tied van ’t jaer. 15Ze moete an d’n emel stae om licht op d’aerde te geen.’ En zò gebeurde ‘t. 16God maekte de tweê grôte lichten; ‘t groôste licht vò overdag, en een kleiner vò de nacht en ook nog sterren. 17God zette z’ an d’n emel om licht op d’aerde te geen 18en om de dag en de nacht te regelen en om licht en doenker uut mekaore t’ouwen. En God zag da’t goed was. 19’t Wier aeven, en ’t wier ochen, de vierde dag.

20En God zei: ‘Aol ’t waeter moe wemele van leven en d’r moete veugels vliege over d’aerde en langs d’n emel.’ 21En God maekte de grôte gedrochten in de zeê, aol wat a t’r wemelt an levende beêsten in ’t waeter in aolderandere soorten en ook aolderandere veugels. En God zag da ’t goed was. 22En God gaf ze z’n zegen. Ie zei: ‘Julder moete vruchtbaer weze, ’t moe een grôte kooie ‘oore. Je moete ’t waeter van de zeêen vulle en d’r moete vee veugels op d’aerde komme.’ 23’t Wier aeven, en ’t wier ochen, de vuufde dag.

24En God zei: ‘Uut d’aerde moete d’r aolderandere levende wezens komme. Tamme, krupende en wilde beêsten, aol nì d’r eige soort.’ En zò gebeurde ‘t. 25God eit aol wat a t’r in ‘t wild leeft gemaekt, aol ’t veê en aol wat a t’r over de grond kruupt. En God zag da ‘t goed was.

26En God zei: ‘Laete me mènsen maeke, die a op ons liekene. Die moete de baos weze over de vissen van de zeê, over de veugels van d’n emel over ’t veê en over eêl d’aerde en over aol wat a t’r over d’aerde rondkruupt.’ 27En God maekte de mens die a op z’n leek. Net as um zelf eit ’n ze gemaekt. Ie maekte ze as man en as vrouwe. 28En God gaf ze z’n zegen. God zei: ‘Julder moete vruchtbaer weze, zurg da je mee vee mènsen ‘oore. Maek d’aerde vol en wees dì de baos over. Julder zù ’t vò ’t zeien è over de vissen van de zeê, over de veugels van d’n emel, en over aol wat a t’r op d’aerde rondkruupt.’ 29En God zei: ‘Kiek, ik gee julder aol wat a t’r op d’aerde groeit wir a zaed an komt, en aolle bomen die a vrucht draege. Dì ka je van ete. 30En aol de beêsten die a op d’aerde leve en de veugels van d’n emel en aol wat a t’r op d’aerde rondkruupt, die kriege ’t groen da t’r groeit.’ En zò is ’t gebeurd. 31En God bekeek wat a t’n aol gemaekt ao en ie zag da ‘t eêl goed was. ’t Wier aeven, en ’t wier ochen, de zesde dag.